**Konferencija tėvams „Šeima ir darželis – kelias į partnerystę“ Kybartų mokykloje-darželyje „Ąžuoliukas“**

Bendradarbiavimas tarp šeimos ir vaikų darželio yra labai svarbus, nes abu juos jungia vienas tikslas – vaikų ugdymas. Šeima ir darželis – du pasauliai, kurie yra kartu atsakingi už vaiko gerovę, nes abu daro didelį poveikį vaiko raidai. Daug metų tėvai buvo tik stebėtojai, dalyvaujantys darželio renginiuose. Šiandien požiūris kinta. Tėvai traktuojami kaip ugdymo proceso partneriai, dalyviai ir organizatoriai. Vienas iš svarbiausių Kybartų mokyklos-darželio „Ąžuoliukas“ veiklos uždavinių yra bendradarbiavimo su šeima ryšių stiprinimas. Siekiant glaudesnio ryšio su tėvais ir norint jiems parodyti, koks yra ar turėtų būti šiuolaikinis darželis, gegužės 18 d. Kybartų mokykloje-darželyje „Ąžuoliukas“ surengta konferencija tėvams „Šeima ir darželis – kelias į partnerystę“.

Konferencijai startą davė buvusi Kybartų mokyklos-darželio „Ąžuoliukas“ ugdytinė Milda Kentnerytė, dalyvius nudžiuginusi ritmiška pianino melodija, ir įstaigos direktorės Inetos Grudzinskaitės sveikinimo žodis. Mokyklos-darželio vadovė pasidžiaugė, kad ši konferencija tėvams yra antroji mokyklos-darželio „Ąžuoliukas“ organizuota konferencija. Renginį ji siejo su Tarptautine šeimos diena, džiaugėsi gausiu dalyvių skaičiumi ir vylėsi, kad panašaus pobūdžio konferencijos taps kasmetine mokyklos-darželio tradicija ir į jas rinksis dar daugiau tėvų.

Konferencijos idėja buvo suburti tėvus, skatinti partnerystės ryšius ugdant vaikus. Renginio metu ne kartą skambėjo mintis, kad didžiausią įtaką vaikų ugdymuisi turi šeima, darželis tik papildo ir praplečia šeimos ugdymą. Tėvams buvo siekiama atskleisti, koks svarbus yra tėvų ryšys su vaiku ir kokia stipri kuriamo ir puoselėjamo ryšio galia, koks reikšmingas jų pavyzdys auklėjant savo vaikus. Tėvai buvo skatinami susimąstyti, kad vaikų darželis nėra tik vieta, kur vaikai būna, kol jie dirba. Tai vieta, kur vaikai auga, kur tenkinami jų pažinimo, bendravimo, kūrybiškumo, saviraiškos poreikiai. Tai bendruomenė, kurią sudaro vaikai, tėvai, pedagogai, aptarnaujantysis personalas, administracija ir kurios sklandžiam darbui ir efektyviam rezultatui reikalingas darbų pasidalinimas ir nuolatinis bendradarbiavimas.

Įkvepiantis šeimos ir darželio bendradarbiavimo pavyzdys buvo Kristinos Radzevičienės dalyvavimas konferencijoje ir jos parengtas pranešimas. Kristina – vienos Kybartų mokyklos-darželio ugdytinės mama. Kalbėdama apie darželio ir šeimos bendravimą ir bendradarbiavimą jauna moteris rėmėsi savo asmenine patirtimi ir įžvalgomis. Bendradarbiavimo klausimą ji atskleidė pasakodama apie savo dukters adaptaciją mokykloje-darželyje. Moteris neslėpė, kad dukros adaptacija buvo daug nerimo tiek dukrai, tiek jai pačiai keliantis procesas. Šį laikotarpį padėjo įveikti pedagogų padrąsinimas, o ypač pokalbiai su mokyklos-darželio direktore Ineta Gruzdinskaite ir šios ištarta frazė: „Pirmiausia turi nurimti pati, tada nurims ir tavo vaikas.“ Įtaigi Kristinos kalba ir vertingos įžvalgos atskleidė, kad sėkmingo darželio ir šeimos bendradarbiavimo esmė yra abiejų pusių iniciatyva, noras dalintis idėjomis, tikslų suderinimas ir gebėjimas konstruktyviai priimti pastebėjimus ir pasiūlymus. Kristina džiaugėsi mokyklos-darželio veikla, kaip veiksmingą neverbalinio bendradarbiavimo formą paminėjo mokyklos-darželio sukurtą ir administruojamą socialinio tinklo svetainės „Facebook“ paskyrą. Tačiau pranešėja įžvelgė ir silpnų vietų – tai pasyvus bendradarbiavimas tarp pačių tėvų.

Gerą nuotaiką konferencijoje kurti padėjo mokyklos-darželio „Ąžuoliukas“ ugdytinių nuoširdūs ir kūrybiški pasirodymai. Vaikai ir juos ugdžiusios auklėtojos į pasirodymus sudėjo visą išmonę ir širdžių šilumą. Profesionalią programą tėvams padovanojo po Kybartų mokyklos-darželio „Ąžuoliukas“ stogu įsikūrusio Vilkaviškio muzikos mokyklos Kybartų skyriaus mokytojos Rasos Arlauskienės paruošti mokiniai. Labai džiugina, kad beveik visi atlikėjai – Kybartų mokyklos-darželio „Ąžuoliukas“ ugdytiniai!

Konferencija „Šeima ir darželis – kelias į partnerystę“ buvo prasmingas renginys, visus skatinantis atkreipti dėmesį į vaikus, besąlygiškai juos mylėti, gerbti, saugoti ir išauklėti geresniais žmonėmis, negu esame patys. Tikimės, kad konferencija dalyviams buvo įdomi, naudinga, sužadino naujas mintis, įkvėpė keisti ir keistis, o svarbiausia – atvėrė kelius į partnerystę.

Direktoriaus pavaduotoja ugdymui Violeta Murauskaitė